CELEX: C2006/212/36
Language: el
Date: 2006-09-02 00:00:00
Title: Υπόθεση C-279/06: Αίτηση για την έκδοση προδικαστικής αποφάσεως, την οποία υπέβαλε το Audiencia Provincial de Madrid (Ισπανία) στις 27 Ιουνίου 2006 — CEPSA, Estaciones de Servicio SA κατά LV Tobar e Hijos SL

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/21
            
         Αίτηση για την έκδοση προδικαστικής αποφάσεως, την οποία υπέβαλε το Audiencia Provincial de Madrid (Ισπανία) στις 27 Ιουνίου 2006 — CEPSA, Estaciones de Servicio SA κατά LV Tobar e Hijos SL
   (Υπόθεση C-279/06)
   (2006/C 212/36)
   Γλώσσα διαδικασίας: η ισπανική
   Αιτούν δικαστήριο
   Audiencia Provincial de Madrid
   Διάδικοι στην υπόθεση της κύριας δίκης
   
      Εκκαλούσα: CEPSA, Estaciones de Servicio SA.
   
      Εφεσίβλητη: LV Tobar e Hijos SL.
   Προδικαστικά ερωτήματα
   ΠΡΩΤΟΝ
   
               A)
            
            
               Έχει το άρθρο 81, παράγραφος 1, της Συνθήκης ΕΚ την έννοια ότι μία σύμβαση αποκλειστικής προμήθειας που συνήφθη το 1996 μεταξύ διανομέα πετρελαιοειδών προϊόντων και πρατηριούχου επιχειρήσεως και βάσει της οποίας η δεύτερη υποχρεούται να πωλεί αποκλειστικά καύσιμα του προμηθευτή για ορισμένο χρονικό διάστημα και δεσμεύεται να μην πωλεί τέτοια προϊόντα άλλων διανομέων, εμπίπτει στο πεδίο εφαρμογής του άρθρου αυτού, δεδομένου ότι η υποχρέωση αυτή περιλαμβάνει συμφωνία μη ανταγωνισμού, καίτοι η σύμβαση αυτή, λόγω της οικονομικής της σημασίας, μπορεί να θεωρηθεί ως σύμβαση αντιπροσωπείας;
            
         
               B)
            
            
               Σε περίπτωση που η σύμβαση αυτή εμπίπτει πράγματι στο πεδίο εφαρμογής του ως άνω άρθρου, μπορεί να τύχει εξαιρέσεως από την απαγόρευση αν πληροί τις προϋποθέσεις του κανονισμού 1984/83, και ιδίως αυτές της διάρκειας;
            
         
               Γ)
            
            
               Σε περίπτωση καταφατικής απαντήσεως, η πρόβλεψη των άρθρων 10 και 12 του ως άνω κανονισμού, σύμφωνα με την οποίαν επιτρέπεται η παράταση της διάρκειας της συμφωνίας περί μη ανταγωνισμού πέραν των 5 ετών σε αντάλλαγμα για την παροχή ειδικών οικονομικών ή χρηματοδοτικών πλεονεκτημάτων από τον προμηθευτή προς τον πρατηριούχο, επιβάλλει να είναι ουσιώδη τα οικονομικά και χρηματοδοτικά αυτά πλεονεκτήματα ή αρκεί να μην είναι επουσιώδη; Μπορούν οι διατάξεις αυτές να ερμηνευθούν υπό την έννοια ότι παρέχονται τέτοια οικονομικά και χρηματοδοτικά πλεονεκτήματα με τις συμβάσεις αποκλειστικής προμήθειας με τις οποίες ο προμηθευτής πετρελαιοειδών προϊόντων αναλαμβάνει τα έξοδα εγκαταστάσεως και συντηρήσεως της εικόνας του σήματός του στο πρατήριο ή παραχωρεί τις δεξαμενές και τους εγχυτήρες καυσίμου, τα οποία ο πρατηριούχος δεν μπορεί να χρησιμοποιήσει χωρίς έγγραφη εξουσιοδότηση του αποκλειστικού προμηθευτή για προϊόντα που δεν έχει προμηθεύσει αυτός και οφείλει να επιστρέψει όταν παύσει την εξουσιοδοτημένη χρήση τους και των οποίων η αξία καλύπτεται από την εγγύηση σε πρώτη ζήτηση που ο πρατηριούχος έχει παράσχει υπέρ του προμηθευτή;
            
         
               Δ)
            
            
               Αν δεν συντρέχει τέτοια εξαίρεση, θίγει η προβλεπόμενη από το άρθρο 81, παράγραφος 2, της Συνθήκης ΕΚ αυτοδίκαιη ακυρότητα τη σύμβαση στο σύνολό της;
            
         ΔΕΥΤΕΡΟΝ
   
               A)
            
            
               Έχει το άρθρο 81, παράγραφος 1, της Συνθήκης ΕΚ την έννοια ότι μία τέτοια σύμβαση αποκλειστικής προμήθειας, κατά το μέρος που προβλέπει ότι η πρατηριούχος επιχείρηση οφείλει να πωλεί τα καύσιμα του αποκλειστικού προμηθευτή στις τιμές πωλήσεως που αυτός καθορίζει, υπόκειται κατ' αρχήν στην απαγόρευση του περιορισμού του ανταγωνισμού μέσω καθορισμού των τιμών πωλήσεως, λαμβανομένης υπόψη της οικονομικής της σημασίας και, ειδικότερα, των κινδύνων που αναλαμβάνει η πρατηριούχος και της συμβολής της στις δαπάνες που συνδέονται με την προμήθεια των προϊόντων που αποτελούν το αντικείμενο της συμβάσεως ή στις δαπάνες προωθήσεως της πωλήσεως των προϊόντων αυτών, δεδομένων των ακόλουθων σχετικών σημείων:
               
                           1)
                        
                        
                           Η πρατηριούχος δεσμεύεται να πωλεί αποκλειστικά λιπαντικά, βοηθητικά προϊόντα για αυτοκίνητα οχήματα και καύσιμα του προμηθευτή στις καθορισμένες από αυτόν τιμές πωλήσεως στο κοινό και σύμφωνα με τους όρους και τις μεθόδους πωλήσεως και εκμεταλλεύσεως που αυτός καθορίζει για χρονικό διάστημα 10 ετών, το οποίο δύναται να παραταθεί για διαδοχικές περιόδους των πέντε ετών, κατόπιν ρητής συμφωνίας και προειδοποιήσεως προ έξι τουλάχιστον μηνών.
                        
                     
                           2)
                        
                        
                           Η πρατηριούχος αναλαμβάνει τον κίνδυνο των καυσίμων, συμπεριλαμβανομένου του κινδύνου διαφορών κατά την ογκομέτρηση, από τη στιγμή που τα παραλαμβάνει από τον προμηθευτή και τα αποθηκεύει στις δεξαμενές του πρατηρίου. Από τη στιγμή της παραλαβής των προϊόντων, η πρατηριούχος αναλαμβάνει την υποχρέωση να τα συντηρεί υπό τις συνθήκες που είναι αναγκαίες προκειμένου να αποφευχθεί η καταστροφή ή η χειροτέρευσή τους και καθίσταται υπεύθυνη έναντι τόσο του προμηθευτή όσο και τρίτων για κάθε ενδεχόμενη καταστροφή, μόλυνση ή πρόσμιξή τους με άλλα υλικά, καθώς και για τις ζημίες που μπορούν να προκληθούν για τους λόγους αυτούς.
                        
                     
                           3)
                        
                        
                           Η πρατηριούχος καταβάλλει στον προμηθευτή το αντίτιμο των καυσίμων εντός εννέα ημερών από την ημερομηνία παραδόσεώς τους στο πρατήριο, αφού προηγουμένως παράσχει, κατά την ημερομηνία της πρώτης προμήθειας, τραπεζική εγγύηση για τη συνολική αξία των προμηθευομένων ποσοτήτων δεκαπέντε ημερών. Σε περίπτωση μη πληρωμής, πέραν της δυνατότητας καταπτώσεως της εγγυήσεως της πρατηριούχου υπέρ του προμηθευτή, η πρατηριούχος οφείλει να πληρώνει τις ποσότητες που προμηθεύεται πριν από την παράδοσή τους στο πρατήριο. Το ποσό που οφείλει η πρατηριούχος στην εταιρία διανομής προκύπτει μετά από αφαίρεση από την τιμή πωλήσεως στο κοινό που έχει καθορίσει η εταιρία διανομής, συμπεριλαμβανομένου του ΦΠΑ, του ποσού της «προμήθειας» που αναλογεί στην πρατηριούχο, συν τον αντίστοιχο ΦΠΑ. Τα προμηθευόμενα καύσιμα πωλούνται, κατά μέσον όρο εντός χρονικού διαστήματος πολύ μικρότερου από τις εννέα ημέρες από την παράδοσή τους που προβλέπονται για την πληρωμή τους από την ενάγουσα προς την εναγομένη. Η εταιρία διανομής πραγματοποιεί μηνιαίως χρεώσεις ή πιστώσεις, αναλόγως της διακυμάνσεως προς τα πάνω ή προς τα κάτω, στο πρατήριο λόγω των διακυμάνσεων στις τιμές που έχουν καθοριστεί για τα προμηθευόμενα καύσιμα. Το κόστος της μεταφοράς αναλαμβάνει η προμηθεύτρια εταιρία.
                        
                     
                           4)
                        
                        
                           Η πρατηριούχος καθίσταται εγγυήτρια και υπεύθυνη για τους πελάτες που χρησιμοποιούν την πιστωτική κάρτα που έχει δημιουργήσει και διαχειρίζεται ο όμιλος εταιριών στον οποίον ανήκει ο προμηθευτής, χρεώνει τις πωλήσεις που έχουν γίνει μέσω της εν λόγω κάρτας εντός του μηνός που ακολουθεί την πραγματοποίηση των πωλήσεων αυτών, αναλαμβάνει ένα μικρό μέρος του κόστους χρησιμοποιήσεως από τους πελάτες της κάρτας πελάτη της εταιρίας διανομής καυσίμων και αναλαμβάνει τον κίνδυνο μη πληρωμής των πελατών στους οποίους έχει χορηγηθεί απευθείας πίστωση.
                        
                     
                           5)
                        
                        
                           Η προμηθεύτρια των πετρελαιοειδών προϊόντων αναλαμβάνει τα έξοδα εγκαταστάσεως και συντηρήσεως στο πρατήριο των διακριτικών του σήματός της και παραχωρεί τις δεξαμενές και τους εγχυτήρες καυσίμου, τα οποία η πρατηριούχος δεν μπορεί να χρησιμοποιεί, χωρίς έγγραφη εξουσιοδότηση της προμηθεύτριας, για προϊόντα που δεν έχει προμηθεύσει η ίδια και η αξία των οποίων εκτιμάται ακριβώς στο ποσό της τραπεζικής εγγυήσεως που έχει παράσχει η πρατηριούχος υπέρ της προμηθεύτριας.
                        
                     
         
               B)
            
            
               Σε περίπτωση καταφατικής απαντήσεως, έχει ο κανονισμός (ΕΟΚ) 1984/83, της Επιτροπής, της 22ας Ιουνίου 1983, και ιδίως των άρθρων του 10 έως 13, την έννοια ότι εμπίπτουν στο πεδίο εφαρμογής του τέτοιας φύσεως συμβάσεις, με αποτέλεσμα να μην εφαρμόζεται η απαγόρευση του άρθρου 81, παράγραφος 1, της Συνθήκης ΕΚ αν η σύμβαση πληροί τις προϋποθέσεις εξαιρέσεως που περιέχονται στα εν λόγω άρθρα του κανονισμού;
            
         
               Γ)
            
            
               Σε περίπτωση καταφατικής απαντήσεως, έχει το άρθρο 11 του κανονισμού αυτού την έννοια ότι στη σύμβαση καθιερώνονται περισσότεροι του ενός περιορισμοί του ανταγωνισμού, καθόσον, πέραν της καθιερώσεως υποχρεώσεως μη ανταγωνισμού, με την πρόβλεψη αποκλειστικής προμήθειας, προβλέπεται και καθορισμός των τιμών πωλήσεως από τον προμηθευτή; Μπορεί η σύμβαση να θεωρηθεί έγκυρη κατόπιν της εξουσιοδοτήσεως της εταιρίας διανομής προς το πρατήριο, τον Νοέμβριο του 2001, να μειώσει την τιμή πωλήσεως χωρίς να μειωθούν τα έξοδα της εταιρίας διανομής;